கேள்வி: புத்தூர் வராகி அம்மன் ஆலயம் என்பது என்ன?
பதில்: புத்தூர் வராகி அம்மன் ஆலயம் இலங்கை யாழ்ப்பாண மாவட்டம் புத்தூர், யாழ்ப்பாணம் மேற்கில் அமைந்துள்ள ஓர் அம்மன் ஆலயமாகும்.
கேள்வி: புத்தூர் வராகி அம்மன் ஆலயம் - வரலாறு பற்றி விளக்கவும்.
பதில்: 1987ம் ஆண்டு 11ம் மாதம் 30ம் திகதி திரு. அரியகுட்டி-பாக்கியம் தம்பதியினரின் மூத்த மருமகள் இராஜேஸ்வரி பாலசுப்பிரமணியம் தன் முதல் மகவைப் பெற்றெடுத்தார். அதன்பின் 21ம் நாள் திடீரென்று அவரால் எழுந்து நடக்க முடியாமல் போய்விட்டது. வைத்தியர்களின் உதவியை நாடியும் நோய் குணமாகாததால் மாதக் கணக்கில் வைத்தியசாலையில் அனுமதிக்கப்பட்டு சிகிச்சையளிக்கப்பட்டார். ஆயினும் நோய் குறைந்த பாடில்லை. மாறாக நோய் தீவிரமடைந்து, அவர் படுத்த படுக்கையானார். நோயின் வீரியத்தால் ஊணுறக்கமின்றி தவித்து எலும்பும் தோலுமாகி முடியுதிர்ந்து, மிகவும் மோசமான நிலைக்குத் தள்ளப்பட்டார். மருத்துவர்கள் என்ன செய்வதென்று தெரியாமல் கைவிரித்து விட்டார்கள். இந்நிலையில் தான் நாயன்மார்கட்டு நகரில் அருளாட்சி செய்துவரும் வராகித் தாயின் பெருமைகளை அறிந்து, அவரை அங்கு கொண்டு சென்றனர் குடும்பத்தவர்கள். தாயின் அருட்பார்வை பட்டவுடனே அவர் புத்துணர்வு வரப்பெற்றார். 'கோயில் ஐயா' என்றழைக்கப்படும் ஆசான் திரு. செல்லத்துரை அவர்கள் அன்றைய நாட்களில் தாயை நாடிவரும் பக்தர்களின் குறை தீர்த்து நோயுற்றவர்களை அங்கு தங்கவைத்து குணமடையச் செய்வது வழக்கம். அவர்களின் வேண்டுதலின் பெயரில் வீடுகளிற்கு சென்றும் கழிப்பு (தீமைகளை அகற்றும் பூசை) செய்து காவல் வைத்து வந்தார். அந்த முறையில் திருமதி. இராஜேஸ்வரி அவர்களையும் தாயின் மகாசக்தியால் குணமடையச் செய்து, அதன்படியே அவர்களின் வீட்டிற்கும் சென்று காவல் வைத்தார். வீட்டின் வடமேற்கு மூலையில் காவல்பொருட்கள் வைத்த இடத்தை புனிதமாகப் பேணி வணங்கி வந்தனர் இராஜேஸ்வரியும் குடும்பத்தினரும். சிலபல நாட்களில் அந்த இடத்தில் ஒரு வேப்பமரம் முளைத்து வளர்ந்து வரத்தொடங்கியது. இதே தருணத்தில் கோயில் ஐயா திரு. செல்லத்துரை அவர்களும் வராகித் தாய் அந்த இடத்தில் எழுந்தருள சித்தம்கொண்டுள்ளதை தெரியப்படுத்தினார். வராகியம்மா வராக முகம் (பன்றிமுகம்), மூன்று கண்கள் மற்றும் எட்டு கைகள் உடையவள். தாய் தன் திருக்கரங்களில் சங்கு சக்கரம், கட்கம் (கத்தி), உலக்கை, கலப்பை, உடுக்கை, ஏந்தியிருப்பாள். வெள்ளிக்கிழமைகளில் இந்தத் தாயை வழிபடுவதால் மாங்கல்ய பலமும் வியாபார விருத்தியும் கிடைக்கும். நோயுற்றவர்கள் தங்கள் நோய் நீங்கி நலம்பெற ஞாயிற்றுக்கிழமைகளில் வராகியை வழிபடுவது சிறப்பு. மனநலம் குன்றியவர்கள், வீண் கவலைகளுக்கு ஆளானவர்கள் திங்கட்கிழமைகளில் வழிபட வேண்டும். நிலம், வீடு, வழக்கு தொடர்பான பிரச்சனைகளிலிலிருந்து விடுபட செவ்வாய்க்கிழமைகளிலும், குழந்தைப் பேறு மற்றும் கல்வியில் தேர்ச்சிபெற வியாழக்கிழமைகளில் ஶ்ரீ வராகியை வழிபட வேண்டும். இத்தாய் பார்வதி தேவியின் போர்ப்படைத் தளபதியாக விளங்குவதாக சக்தி வழிபாட்டு நூல்களில் சொல்லப்பட்டுள்ளது. இவரது திருநாமம் ஜபித்து வழிபட்டால் எந்தக் காரியத்திலும் வெற்றி கிட்டும் என்று ஞானநூல்கள் போதிக்கின்றன. தமது கரங்களில் விவசாயம் சம்பந்தமான தொழில்கள் மேம்பாடு அடைய ஏர்க்கலப்பையும், உலக்கையையும் ஏந்தியவள். அன்னைக்கு பூமியின் கீழ் விளையும் கிழங்கு வகைகளை படைத்து பிரசாதமாக வாங்கிச் செல்வது மிகச் சிறப்பானதாக கருதப்படுகிறது. மிக எளிய முறையில் வழிபாடு செய்தாலே மனமிரங்கி வரங்கள் அளித்திடும் வல்லமை கொண்டவள் எம் வராகிதேவி. இத்தகைய வல்லமை கொண்ட தாய் விவசாயமே பிரதான தொழிலாகக் கொண்ட ஏழை எளிய மக்கள் வாழும் பயிர் விளையும் நிலங்கள் சூழ்ந்த புத்தூர் மேற்கு கிந்துசிட்டி. மண்ணிற்கு நாடி வருவதை அறிந்து தாயின் வரவிற்காக அந்த சிற்றூர் காத்திருந்தது. வராகித்தாயின் சித்தப்படியே திரு. அரியகுட்டி பார்க்கியம் குடும்பத்தினரின் வளவில் அன்னைக்கு சிற்றாலயம் அமைக்கப்பட்டது. இது நாயன்மார்கட்டு ஐயாவின் இதயத்திற்கு மிகநெருக்கமானவர்களான பார்க்கியத்தின் தம்பி குடும்பமாகிய இளையவன் தருமலிங்கம் அவர்களால் கட்டிக்கொடுக்கப்பட்டது. 1988ஆம் ஆண்டு இறுதிக் காலப்பகுதியில் முதன்முதலில் ஐயாவினால் தாயிற்கு மிகச் சிறப்பாக பூசைகள் செய்யப்பட்டு பக்தர்களின் வழிபாட்டுக்கு விடப்பட்டது. அதன் பின் தினமும் இராஜேஸ்வரியே தாயிற்கு விளக்கு வைத்து வணங்கி வர அடியார்களும் வணங்கி வந்தனர். இவ்வாறு சென்று கொண்டிருந்த ஒரு நாளில் திரு தேவராசா அரியகுட்டி (சின்னத்தம்பி) அவர்களில் தாய் வெளிப்பட்டு பக்தர்களுக்கு அருள் வாக்கு சொல்லத் தொடங்கினார். தேவரசாவும் முன்னாளில் பல தடவைகள் நோய்வாய்ப்பட்டு அம்மன் அருட்கடாட்சத்தால் குணமடைந்தவராவார். அன்றிலிருந்து இன்றுவரை இவரே கோவில் பூசகராவார். மதங்களைத்தாண்டி இறைவணக்கம் என்பது மனிதனை மேம்படுத்தும் மேன்மையான நெறி ஆகும். சகலமும் நீயே என்று தெய்வத்திடம் சரணாகதி அடையும் மனம் நான் எனது என்ற மமதை அழிந்து நல்வழிப்படுகிறது. தமிழ் மண்ணில் பெருந்தெய்வ வழிபாடு நிகழும் அதே அளவுக்கு குலதெய்வ வழிபாடும் உள்ளதாக சமய வழிபாடு பற்றி ஆராய்ந்த ஆராய்ச்சியாளர்கள் தெரிவித்துள்ளனர். குலதெய்வ வழிபாடு தான் நாளடைவில் பலரும் வணங்கும் சக்தியுள்ள தெய்வ வழிபாடாக மாறி இருக்கலாம் என்ற கருத்தும் நிலவுகிறது. குலத்தினைக் காக்கும் தெய்வம் குலதெய்வம். இவ்வாறாக புத்தூர் மேற்கு கிராமத்திற்கு நாடி வந்து கோவில் கொண்டு தன்னை நம்பி வந்தவர்களின் குறை தீர்த்து திக்கற்று நின்ற போது துணை நின்று அவர்களின் குலம் காத்து குலதெய்வம் ஆகிவிட்டாள் வராகித்தாய். குலதெய்வ வழிபாடு கிராம மக்களை நெறிப்படுத்தவும் அவர்களை ஒற்றுமைப்படுத்தவும் வழி செய்கிறது. தவறு செய்பவர்கள் குலதெய்வத்திற்கு பயந்து திருந்தி வாழ்வர். குலதெய்வ கோயில்களில் நடத்தப்படும் திருவிழா உட்பட எல்லாக் காரியங்களும் குலதெய்வத்திடம் உத்தரவு பெற்றே நடத்தப்படும். அந்த வகையில் வராகித்தாயின் உத்தரவு பெற்று 1989 ஆம் ஆண்டு பங்குனி முதல் திங்கள் ஊர் கூடிப்பொங்கலிட்டது. பக்தர்கள் தம் நேற்றிக்கடனை நிறைவேற்றிக் கொண்டனர். இதில் தாயின் அருள் வாக்கின்படி: * முதலாவது-.வழுந்து திரு இளையவன் தருமலிங்கம் குடும்பம் * இரன்டாவது.-வழுந்து திரு ஆசையன் சந்திரன் குடும்பம் * மூன்றாவது.-வழுந்து திரு தில்லையன் குடும்பம் ஆகியோருக்கு வழங்கப்பட்டது. குலதெய்வ வழிபாடே எம் மக்களின் வாழ்க்கை முறையை பிரதிபலிக்கும் கண்ணாடியாக திகழ்கிறது.